Man ernstig ná hy 8 meter ver valDie pasiënt word op die toneel gestabiliseer nadat hy 8 meter ver geval het Foto: ER24 (verskaf) ŉ 25-jarige man is in ŉ ernstige toestand nadat hy 8 meter ver in ŉ sloot op ŉ konstruksieperseel in Waterval naby Hillcrest, KwaZulu-Natal, geval het. “Die man het buite die sloot gelê toe paramedici by die toneel opgedaag het,” het Russel Meiring, woordvoerder van ER24, in ŉ verklaring gesê. “Die man se kollegas het rondom hom gestaan. Hulle het die man glo uit die sloot gehaal.” Volgens Meiring is die man in ŉ ernstige toestand en hy het kop-, nek- en rugbeserings opgedoen. “Hy is na die Hillcrest-hospitaal geneem vir dringende mediese behandeling.” Die is nog nie duidelik presies wat gebeur het nie, maar die betrokke dienste was op die toneel om verder ondersoek in te stel.